**ELŐTERJESZTÉS**

**Szombathely Megyei Jogú Város Közgyűlésének**

**2017. december 14-i ülésére**

**Javaslat**

**a hulladékgazdálkodással kapcsolatos döntések meghozatalára**

1. A Közgyűlés a 2017. október 26-i ülésén egyetértett azzal, hogy Szombathely Megyei Jogú Város Önkormányzata a SZOMHULL Kft-vel kötött hulladékgazdálkodási közszolgáltatási szerződéssel azonos feltételekkel és lényeges tartalommal hulladékgazdálkodási közszolgáltatási szerződést kössön a Sopron és Térsége Környezetvédelmi és Hulladékgazdálkodási Nonprofit Kft-vel (STKH Nonprofit Kft-vel). A 291/2017.(X.26.) Kgy. sz. határozatban foglalt feltételek ismeretében tárgyalást folytattam Sopron Megyei Jogú Város polgármesterével, a SZOVA NZrt-vel, és az STKH Nonprofit Kft-vel. Az egyeztetésen a hulladékgazdálkodási közszolgáltatási szerződésről, valamint a SZOVA Zrt. és az STKH Nonprofit Kft. között, a hulladékgazdálkodási közszolgáltatási feladatok ellátására vonatkozó alvállalkozói megállapodásról a végleges, szövegszerű döntések megszülettek. A szerződések megkötéséhez vizsgálni kell a közbeszerzési eljárás lefolytatásának szükségességét, illetve a közbeszerzési eljárás típusát. Amennyiben a fenti szerződések megkötéséhez tárgyalásos közbeszerzési eljárást kell lefolytatni, úgy a szerződések megkötésére optimális esetben 2-3 hónap alatt kerülhet sor. Javaslom, hogy a Közgyűlés a tájékoztató tudomásul vétele mellett hatalmazzon fel a közbeszerzéssel kapcsolatos kérdések tisztázására. Indítványozom továbbá, hogy a Közgyűlés arra az esetre, ha a szerződések közbeszerzési eljárás mellőzésével vagy tárgyalásos eljárást követően megköthetők, hatalmazza fel a Jogi és Társadalmi Kapcsolatok Bizottságát, továbbá a Gazdasági és Városstratégiai Bizottságot a szerződések jóváhagyására. Javaslom továbbá, hogy amennyiben a szóban forgó szerződések előzőek szerint nem köthetők meg, úgy erre az eshetőségre kérje fel a Közgyűlés a SZOVA NZrt-t a közszolgáltatás végzéséhez szükséges engedélyek és dokumentumok beszerzésére.
2. A Nyugat-dunántúli Regionális Hulladékgazdálkodási Társulás Társulási Tanácsának 2017. november hó 21-én megtartott ülésén foglalkozott a Társulási Megállapodás V/l. pontjában megállapított beruházási önrész és a működési hozzájárulás mértékének módosításával, mely jelenleg 600,- Ft/fő/év (100,- Ft/ fő/év a működési hozzájárulás, 500,- Ft/ fő/év a beruházási önrész).

A Társulás megvalósította a Társulási Megállapodásban vállalt Projektet, valamint a bezárt települési szilárd lerakók rekultivációját, ezért nem indokolt a tag önkormányzatok részéről az 500,- Ft/fő/év beruházási önrész további fizetése. Erre tekintettel a Társulási Tanács a 22 /2017. (XI.21.) TT. sz. határozatában (1. sz. melléklet) javasolja a tag önkormányzatok részére az 500,- Ft/fő/év beruházási önrész 2018. január 01. napjától történő megszüntetését.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2017. december 14.**

 **/: Dr. Puskás Tivadar :/**

 **I.**

**Határozati javaslat**

**........../2017. (XII.14.) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat a hulladékgazdálkodással kapcsolatos döntések meghozatalára” című előterjesztést és az alábbi döntést hozta:

1. A Közgyűlés a hulladékgazdálkodási közszolgáltatással kapcsolatos feladatok ellátásáról szóló tájékoztatót tudomásul veszi.
2. A Közgyűlés felhatalmazza a polgármestert, a közszolgáltatási, valamint az alvállalkozói szerződések megkötésével összefüggő közbeszerzési kérdések tisztázására.
3. A Közgyűlés felhatalmazza a Jogi és Társadalmi Kapcsolatok Bizottságát, valamint a Gazdasági és Városstratégiai Bizottságot a közszolgáltatási szerződés és az ahhoz kapcsolódó alvállalkozói szerződés jóváhagyására, amennyiben a szerződések közbeszerzési eljárás mellőzésével vagy tárgyalásos eljárást követően megköthetők.
4. Közgyűlés felkéri a SZOVA NZrt-t a közszolgáltatás végzéséhez szükséges engedélyek és dokumentumok beszerzésére arra az eshetőségre, ha a 3. pont szerinti szerződések a 3. pontban foglalt eljárások alapján nem köthetők meg.

**Felelős:** Dr. Puskás Tivadar polgármester

 Molnár Miklós alpolgármester

 Illés Károly alpolgármester

 Dr. Károlyi Ákos jegyző

 Lendvai Ferenc, a Gazdasági és Városstratégiai Bizottság elnöke

Dr. Takátsné Dr. Tenki Mária, a Jogi és Társadalmi Kapcsolatok Bizottsága elnöke

 (a végrehajtásért: Lakézi Gábor, a Városüzemeltetési Osztály vezetője

Dr. Németh Gábor, a SZOVA Zrt. vezérigazgatója

Dr. Popgyákunik Péter, a SZOVA Zrt. IG elnöke

Puklér Géza, a SZOMHULL Nkft. ügyvezetője)

**Határidő:** azonnal

**II.**

**Határozati javaslat**

**........../2017. (XII.14.) Kgy. sz. határozat**

A Közgyűlés úgy döntött, hogy elfogadja a Nyugat-dunántúli Regionális Önkormányzati Hulladékgazdálkodási Társulás Társulási Megállapodás V/1. pontjában a Társulás bevételei módosítását akként, hogy 2018. január 1. napjától az 500,- Ft/fő/év beruházási önrész fizetési kötelezettsége a tag önkormányzatoknak megszűnjön. A Közgyűlés felhatalmazza a polgármestert a Társulási Megállapodás előzőeknek megfelelő módosításának aláírására.

**Felelős:** Dr. Puskás Tivadar polgármester

 Molnár Miklós alpolgármester

 Illés Károly alpolgármester

 Dr. Károlyi Ákos jegyző

 (a végrehajtásért: Lakézi Gábor, a Városüzemeltetési Osztály vezetője)

**Határidő:** azonnal